S-151/2016

Mál þetta var höfðað með ákæru lögreglustjórans á Suðurnesjum, útgefinni 18. apríl 2016, á hendur A-kk-þgf G-kk-þgf, kt. 000000-0000, nú búsettum í Danmörku.

Ákærða er gefið að sök fíkniefnalagabrot „með því að hafa mánudaginn 4. mars 2013, staðið að innflutningi á samtals 188,15 g af kókaíni, sem hafði að meðaltali 88 % styrkleika, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi C9102 frá Kaupmannahöfn, Danmörku, falin í tveimur boltum sem voru í farangri hans.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.“

Þess er krafist að ákærði verði dæmdur til refsingar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Í fyrirkalli, sem var birt ákærða lögum samkvæmt 5. september 2016, var tekið fram að yrði ekki sótt þing að forfallalausu af hans hálfu við þingfestingu málsins gæti hann búist við að dómur yrði lagður á það að honum fjarstöddum, sbr. 1. mgr. 161. gr. laga nr. 88/2008 um meðferð sakamála. Ákærði hefur ekki sjálfur sótt þing í málinu en við fyrirtöku þess 7. september sl. mætti lögmaður fyrir hans hönd sem að ósk ákærða var skipaður verjandi hans. Var málinu frestað til 28. sama mánaðar og þá aftur til 19. þessa mánaðar. Í seinna þinghaldinu lýsti verjandi ákærða því yfir að hann héldi ekki uppi vörnum í málinu og að það væri því lagt í dóm af hans hálfu án þess að frekari sönnunarfærsla færi fram í því. Voru dómara sýnd símaskilaboð sem staðfestu þetta. Verjandi krafðist þóknunar sér til handa. Var málið að því búnu dómtekið og er dómur nú á það lagður á þeim grunni sem birt fyrirkall kvað á um.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og er brot hans réttilega heimfært til refsiákvæða í ákærunni.

Ákærði er 35 ára gamall. Við ákvörðun refsingar hans er gætt ákvæðis 78. gr. almennra hegningarlaga með tilliti til sektarrefsinga sem honum voru gerðar 15. maí 2014 og 26. mars 2015 fyrir brot gegn lögum um ávana- og fíkniefni. Þykir refsing hans samkvæmt 1. mgr. 5. gr. laga nr. 65/1974 hæfilega ákveðin fangelsi í fimm mánuði.

Veruleg töf varð á saksókn í málinu sem ákærða verður ekki um kennt. Þannig liðu rúm þrjú ár frá framningu brots og þar til ákæra var gefin út og ekki verður annað séð en að rannsókn málsins hafi að fullu lokið í apríl 2013. Er málsmeðferðin að þessu leyti í andstöðu við ákvæði 3. mgr. 18. gr. laga nr. 88/2008 um meðferð sakamála, 1. mgr. 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Að því virtu verður frestað fullnustu refsingar ákærða eins og í dómsorði greinir.

Komi refsing ákærða til fullnustu skal frá henni draga gæsluvarðhald sem hann sætti frá 5. til 8. mars 2013 með fullri dagatölu.

Fallist er á kröfu ákæruvalds um upptöku fíkniefna.

Ákærði verður dæmdur til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

Dómsorð:

Ákærði, A-kk-nf G-kk-nf, sæti fangelsi í fimm mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940. Komi refsing ákærða til fullnustu skal frá henni draga gæsluvarðhald sem hann sætti frá 5. til 8. mars 2013 með fullri dagatölu.

Ákærði sæti upptöku á 188,15 g af kókaíni.

Ákærði greiði 357.867 krónur í sakarkostnað, þar af 184.140 krónur í þóknun til skipaðs verjanda síns, Þ-kvk-ef B. S-kvk-ef héraðsdómslögmanns.

Þ-kk-nf I-kk-nf N-kk-nf